钦定古今图书集成/理学汇编/经籍典/第139卷 > 《汉韩婴诗外传三》 > 《烝民》
## 钦定古今图书集成/理学汇编/经籍典/第139卷 > 《汉韩婴诗外传三》 > 《烝民》

子曰：“不知命，无以为君子。”言天之所生，皆有仁义礼
智顺善之心。不知天之所以命生，则无仁义礼智顺
善之心；无仁义礼智顺善之心，谓之小人。故曰“不知
命，无以为君子。”《小雅》曰：“天保定尔，亦孔之固。”言天之
所以仁义礼智保定人之甚固也。《大雅》曰：“天生烝民，
有物有则。民之秉彝，好是懿德。”言民之秉德以则天
也。不知所以则天，又焉得为君子乎。